פירוש נוסף ערך זה עוסק בסוג של צמח ממשפחת ההדסיים. אם התכוונתם למשמעות אחרת, ראו הדס (פירושונים).

**הדס** (שם מדעי: *Myrtus*) הוא סוג של שיח ירוק-עד וריחני ממשפחת ההדסיים. בסוג זה שלושה מינים ביניהם הדס סהרה והדס מצוי שמאכלסים בתי גידול שונים באקלימם.

מאפיינים
--------

איור בוטני של הדס מצוי
* **עלים** – גלדניים ובעלי מרקם קשה, תמימים, בדרך כלל נגדיים, לעיתים הם מסורגים או ערוכים בשלשות.
* **פרחים** – לבנים, דו-מיניים, נכונים; העטיף כפול, וכל אחד מן השניים בן 5 עלים.
* **אבקנים** – אבקנים רבים הערוכים במעגל. כל אחד מהאבקנים הלבנים והארוכים מסתיימים במאבק צהוב או בכמה מאבקים קטנים.
* **שחלה** – שחלה תחתית המורכבת מ-3 עלי שחלה ו-2 עד 3 מגורות. בכל מגורה 16 עד 32 ביציות הסדורות ברביעיות. השיליות הן דפניות ואולי זוויתיות. בראש השחלה אזור מעובה המפריש צוף ועמוד עלי יחיד.
* **פרי** – ענבה סגולה-כחולה כהה עם 8 עד 20 זרעים, שגודלם 3 עד 4 מילימטר, צורתם דומה ל-"C" והעובר שלהם לבן.

טקסונומיה
---------

ההדס מייצג אלמנט פליאו-טרופי יובשני קדום, אשר שרד באגן הים התיכון מאז תקופת המיוקן. לסוג הדס הוצעו לבחינה 693 מינים. 630 הצעות נדחו בוודאות מפני שנמצאו כשמות נרדפים לאחד מהמינים של ההדס או שנמצאו כמינים השייכים לסוג אחר ממשפחת ההדסיים. 59 הצעות עדיין בספק והבדיקות לגביהן נמשכות. שלוש הצעות התקבלו בוודאות כמינים.

### הדס מצוי

 ערך מורחב – **הדס מצוי**  

פירות ההדס המצוי
הדס מצוי (שם מדעי: *Myrtus communis*) הוא שיח חורש ים-תיכוני, ברום הנמוך מ-550 מטרים, שעמיד גם באזורים הרריים ויובשניים באיראן ובפקיסטן, ובאזורים יובשניים של החבל הים-תיכוני. הדס מצוי גדל בבר ובתרבות בעיקר באזור הים תיכון וכצמח תרבות גם בכל אירופה וביבשות אחרות.

הוא הנציג היחיד הגדל בר בארץ ישראל ממשפחת ההדסיים.

#### הדס מצוי קטן-עלים

הדס מצוי קטן עלים
הדס מצוי קטן-עלים (*M. communis* subsp. *tarentina*) הוכר כתת-מין של הדס מצוי. הוא גדל בר בכרתים, בקרואטיה, באיטליה (כולל בסרדיניה), בספרד, בצרפת (כולל בקורסיקה) והתאזרח בפורטוגל.

### הדס סהרה

הדס סהרה (שם מדעי: *Myrtus nivelii*, שם נפוץ: Saharan myrtle) אנדמי להרים במרכז הסהרה, ברום של 1,400 – 2,500 מטרים מעל פני הים עם כמות משקעים של 50 עד 100 מ"מ לשנה: הרי אהגר, הרי טאסילי והרי טפדסט(אנ') באלג'יריה, והרי טיבסטי(אנ') בצ'אד.

שמו המדעי nivelii ניתן על שם קצין צרפתי בשם René Nivelle. הדס סהרה הוכרז כמין בסכנת הכחדה אף על פי שהוא צמח מוגן בחוק האלג׳ירי, כיוון ששבטי טוארג משתמשים בו כצמח מרפא.

הדס סהרה צומח בקבוצות של פרטים בודדים ועד מאות שיחים הפזורות על סלעים וקרקעות בוואדיות בהם מי תהום זמינים.

הדס סהרה דומה בתכונותיו להדס מצוי, אם כי נמוך יותר, וגובהו בין 1–2 מטר (עד מטר וחצי בבתי גידול מוצלים היטב). העלים של הדס סהרה הם אליפטיים ומאורכים, אורכם 4 עד 5 ס"מ ורוחבם 6 עד 8 מ"מ, והם ארוכים וצרים מעלי ההדס המצוי. פירות הדס הסהרה כדוריים וקטנים יותר משל ההדס המצוי וקוטרם נע לרוב בין 4 ל-5 מ"מ ולעיתים רחוקות מגיע לסנטימטר אחד. להדס סהרה אין תקופת פריחה מסוימת, והוא נצפה פורח בזמנים שונים במהלך השנה, ככל הנראה בתגובה לאירועי גשמים לא סדירים..

### Myrtus phyllireaefolia

מין זה הוא כנראה ממזרח אסיה. אין עליו פרטים.

שוני בתי הגידול
---------------

בסוג הדס שני מינים ששייכים לבתי גידול שונים באקלימם: הדס סהרה הוא צמח מדברי הגדל באקלים צחיח וחם, ואילו הדס מצוי הגדל בר הוא צמח ים-תיכוני שגדל בצל חורשים ויערות או בנחלי אכזב. שוני בתי הגידול מעורר שאלה לגבי מוצא שני המינים. האם הם התפצלו מאב קדמון משותף, או שאחד התפצל מהשני, ואם כן, מי קדם למי?

נראה שהדס סהרה התפצל מהדס מצוי, והיגר מאגן הים-התיכון להרי סהרה בתקופות קדומות. סמנים גנטיים הצביעו על התבדלות גנטית בתוך המין הדס מצוי בין מזרח הים התיכון למערבו במהלך המיוקן המאוחר, בגלל אירוע בעל השפעה שגרם לניתוק אזורים סביב הים התיכון, ולבידוד האוכלוסיות המזרחיות. בתקופת הפליסטוקן הקדום המשיכה התבדלות זו בעיקר באוכלוסייה שבמערב אגן הים התיכון. אוכלוסייה זו הייתה מקור הנדידה לעבר איי מקרונזיה והרי הסהרה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **הדס** |
| ויקישיתוף תמונות ומדיה בוויקישיתוף: **הדס** |
| ויקימינים טקסונומיה בוויקימינים: **Myrtus** |

* הדס, באתר ITIS (באנגלית)
* הדס, באתר NCBI (באנגלית)
* הדס, באתר האנציקלופדיה של החיים (באנגלית)
* הדס, באתר צמח השדה
* הדס, באתר Tropicos (באנגלית)
* הדס, באתר GBIF (באנגלית)
* הדס, באתר IPNI (באנגלית)
* הדס, באתר אנציקלופדיה בריטניקה (באנגלית)
* שימושים רפואיים להדס
* הדס - אגדות ומידע מפורט מתוך האתר טיולים בארץ מגדיר צמחים

הערות שוליים
------------

1. 1 2 3  Classification, world flora online
2. ↑  על המין השלישי לא נמצא מידע בספרות המקצועית
3. ↑  U.S. National Plant Germplasm System, United States Department of Agriculture
Agricultural Research Service
4. 1 2  Touaibia M\*, Chaouch FZ and Saidi F. Research Article. Biochemical Effects of the Saharan Myrtle, **Journal of Natural & Ayurvedic Medicine** 1(2), 9-10-2017
5. 1 2  A Guide to Medicinal Plants in North Africa, Centre for Mediterranean Cooperation, ‏20-07-2021
6. ↑  Hennia A, Miguel MG, Nemmiche S. Antioxidant Activity of Myrtus communis L. and Myrtus nivellei Batt. & Trab. Extracts: A Brief Review, **Medicines (Basel).** 5(3):89, 2018
7. ↑  Jérémy Migliore,Alex Baumel,Marianick Juin,Frédéric Médail, From Mediterranean shores to central Saharan mountains: key phylogeographical insights from the genus Myrtus, **Journal of Biogeography** 39, 2012, עמ' 942-956

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.